Duncan MacPherson

**Duncan MacPherson** (* 3. február 1966, Saskatoon, Saskatchewan, Kanada† 9. august 1989, Stubaiské Alpy, Rakúsko) bol kanadský hokejový obranca, ktorý zahynul za záhadných okolností v rakúskych Alpách. Dlho bol považovaný za nezvestného a jeho telesné ostatky sa našli až v roku 2003. Presnú príčinu smrti sa nikdy nepodarilo objasniť.

## Hokejová kariéra
Pôsobil v juniorskej lige WHL v tíme z rodného mesta Saskatoon Blades. Vybudoval si povesť spoľahlivého obrancu, skauti si cenili najmä jeho dôraznú hru pred vlastnou bránou, ako aj prirodzené vodcovské schopností. Do NHL bol draftovaný v roku 1984 z prvého kola, vybralo si ho mužstvo New York Islanders. Zaradil sa medzi najsľubnejšie mladé talenty Islanders, ale za tri roky strávené pod zmluvou neodohral ani jeden zápas v NHL, hoci bol viackrát povolaný do prvého tímu. Jeho kariéru negatívne ovplyvnili zranenia a v roku 1989 ho Islanders vykúpili zo zmluvy.

### Príchod do Európy
Na novom angažmáne sa dohodol so škótskym klubom Dundee Tigers začiatkom augusta 1989. V tíme mal zastávať pozíciu hrajúceho trénera. Ešte pred príchodom do Škótska sa rozhodol urobiť si výlet po Európe a navštíviť zopár bývalých spoluhráčov, v tej dobe hrajúcich v Nemecku. Najskôr sa zastavil v Norimbergu u rodinného priateľa Georga Pesuta, ktorý akurát odchádzal so svojím hokejovým klubom na sústredenie, a tak dovolil MacPhersonovi, aby si požičal jeho auto. MacPherson mal namierené do Rakúska, kde sa ubytoval v lyžiarskom stredisku neďaleko Innsbrucku, pretože sa chcel naučiť snowboardovať.

## Zmiznutie
MacPherson sa mal hlásiť u svojho nového zamestnávateľa v polovici augusta 1989, ale na stretnutie nikdy nedorazil. Kontakt celkom náhle prerušil aj s vlastnými rodičmi, čo znepokojilo MacPhersonovú matku. Ohľadom synových pochôdzok kontaktovala Georgea Pesuta, ale toho po návrate z klubového sústredenia čakala prázdna garáž, v ktorej zostala po MacPhersonovi iba taška plná hokejových chráničov. Rodičia neváhali a nahlásili zmiznutie svojho syna, avšak rakúska polícia nejavila o prípad záujem. Vyšetrovatelia odbíjali naliehania rodičov so slovami, že ich syn je dospelý muž, ktorý má právo vypariť sa a nedať o sebe vedieť. Rodičia vysvetlenie neprijali a poukazovali, že z MacPhersonovho bankového účtu, ku ktorému mali prístup, neodišli žiadne peniaze, čo nasvedčovalo zlej predtuche, že zmiznutie bolo skôr náhle a nečakané, než plánované. Rodičia zostali frustrovaní z prístupu polície, a napokon sami odcestovali do Európy, aby svojpomocne pokračovali v pátraní. Rozhodli sa informovať verejnosť o prípade a rakúska televízia ORF odvysielala reportáž o Duncanovi.

Trvalo vyše mesiaca, odkedy rodina nahlásila nezvestného syna, kým sa našlo Pesutovo auto, ktoré si MacPherson vypožičal. Stálo ešte stále zaparkované neďaleko lyžiarskeho strediska pri Innsbrucku. Nedlho nato skontaktoval rodinu miestny muž tvrdiac, že Duncana učil stáť na snouborde. Dôveryhodnosť svedectva potvrdil, keď dokázal opísať MacPhersonovo zimné oblečenie, ktoré dostal od matky darom na Vianoce. Muž si ďalej vybavoval, že sa s Duncanom rozprával 9. augusta, a že mu hokejista vravel, že sa chystá na túru k ľadovcu Stubai. Odvtedy bol MacPherson nezvestný a žiadne ďalšie stopy sa nenašli.

### Zmiznutie ďalšieho Kanaďana
Niekoľko týždňov po MacPhersonovom zmiznutí sa z lesa pri neďalekom rakúskom meste Villach vynoril dezorientovaný muž. Tvrdil, že stratil pamäť a zabudol, ako sa volá. Komunikoval plynulou a čistou angličtinou, akoby to bol jeho rodný jazyk. Vzali ho do nemocnice, kde za ním dorazila polícia, ktorá mala za to, že ide o nezvestného hokejistu. Neznámy muž bol vysoký zhruba ako MacPherson a vekovo na tom mohol byť tiež podobne. Okrem toho mal kolená poznačené výraznými jazvami, podobné tým, ktoré zostali MacPhersonovi po častých operáciách. Chlap zároveň priznal, počas rozhovoru s príslušníkmi polície, že pochádzal zo Saskatchewanu (rovnako ako MacPherson), a dokonca sa rozpamätal, že istý čas žil v štáte New York, čo sa taktiež zhodovalo s MacPhersonovým životopisom, keďže ho draftoval hokejový tím z tejto oblasti. Na základe mnohých podobností s MacPhersonom vzali policajti neznámeho muža na hokejový štadión, aby im predviedol, či sa dokáže korčuľovať. Očití svedkovia sa zhodli, že chlap sa na ľade kĺzal s toľkou ľahkosťou a elegantnosťou, že musí ísť o profesionála. 

Policajní vyšetrovatelia nadobudli presvedčenie, že sa musí jednať o nezvestného hokejistu a o posune v prípade informovali kanadské veľvyslanectvo v Rakúsku, ktoré informáciu posunulo MacPhersonovým rodičom, medzitým odcestovaným späť v Kanade. Avšak samotný chlap vehementne odmietal, že by bol Duncan MacPherson. V reakcii na označenia, že je nezvestný hokejista, začal tvrdiť, že sa mu odrazu rozsvietilo v hlave, a že sa vlastne volá Mark Schöffman. Polícia však vyvodila záver, že muž si toto meno s najväčšou pravdepodobnosťou vymyslel, pretože priezvisko sa zhodovalo so zdravotnou sestrou, ktorej muž od svojej hospitalizácie neprestajne dvoril, a krstným menom Mark sa volal vyšetrovateľ, ktorému muž od začiatku chválil meno tvrdiac, že sa mu páči jeho výslovnosť.

Napokon ale aj MacPhersonovi rodičia odmietli, že by záhadný muž mohol byť ich synom. Od kanadskej ambasády dostali fotografiu hospitalizovaného muža a otec s matkou sa jednohlasne zhodli, že určite nepatrí Duncanovi. Chlap na fotografií bol pochudnutý a mal blonďavé vlasy, kdežto ich syn bol robustný a šticu mal čiernu ako uhlie. Pre istotu ale rodičia požiadali rodinného priateľa Emmanuela Viveirosa, niekdajšieho spoluhráča MacPhersona v AHL, ktorý dlhodobo žil vo Viedni, aby sa vypravil do Villachu. Avšak aj Viveiros vyvrátil, že by záhadný muž mohol byť MacPherson. Pravá totožnosť Marka Schöffmana sa nikdy neobjasnila.

### Údajný kontakt s CIA
Zmiznutie Duncana MacPhersona sa nikdy nepodarilo vysvetliť. V roku 2002 Lyndu MacPhersonovú, matku nezvestného hokejistu, kontaktovali producenti investigatívneho televízneho programu. Zaujímali sa, či jej syn prišiel do styku s Ronom Dixonom, bývalým sponzorom škótskeho hokejového klubu Dundee Stars, do ktorého mal Duncan prestúpiť. O Dixonovi sa predpokladalo, že bol napojený na podsvetie a cez hokejové mužstvo pral špinavé peniaze, navyše, toho roku zahynul za podozrivých okolností v Mexiku. Žena síce odvetila zamietavo, ale telefonát s novinármi v nej prebudil spomienky na rozhovor so synom, ktorý viedli koncom osemdesiatych rokov. Duncan sa jej vtedy priznal, že mu viackrát klopali na dvere bytu agenti CIA, aby sa ho pokúsili naverbovať, ale všetky ponuky odmietol, pretože sa ešte necítil na odchod z hokejového sveta. Keď synovi povedala, že kariéra v CIA znie vzrušujúco, Duncan trochu tajnostkársky opáčil: „*Mama, ty to nechápeš. Keby som sa stal agentom, musel by som zmiznúť. Nemohol by som nikomu povedať, kam idem. Ani tebe, ani ocovi. Proste by ste ma už nikdy v živote nevideli*“. 

Rozpomenutý rozhovor v nej vyvolal nové otázky. Prijal MacPherson prácu v CIA aj keď tvrdil, že nemá záujem? Prestúpil do Dundee Tigers na príkaz CIA, aby bol bližšie pochybnému štedrému sponzorovi klubu? Stojí práve Dixon za jeho zmiznutím? Alebo naopak nafingoval svoje zmiznutie sám a celý čas bol Markom Schöffmanom, akurát všetkých pomýlil?

### Objavenie ostatkov
V roku 2003 sa roztopila časť ľadovca Stubai v rakúskych Alpách a jeden zo zamestnancov lyžiarskeho rezortu objavil ľudské ostatky. K obhliadke tela pozvali aj rodičov MacPhersona, ktorí identifikovali Duncana a totožnosť potvrdil aj následný test DNA. Príčinu smrti sa však nikdy nepodarilo objasniť.

## Referencie

Kategória:Kanadskí hokejisti
Kategória:Kanadskí hokejoví obrancovia
Kategória:Hokejisti draftovaní klubom New York Islanders
Kategória:Hráči Springfield Indians
Kategória:Kanadské osobnosti škótskeho pôvodu
Kategória:Osobnosti zo Saskatoonu